Mens hedebølgen har lagt sig over landet, har mediechefer i en føljeton bidraget til underholdningen på MediaWatch, nichesitet leverer dagligt – bag en betalingsmur – nyheder til de betalingsvillige i branchen og omegn.

Uden en mur ville sitet ikke have en chance. Prøver man at kopiere en artikel, får man da også jævnligt at vide, at det bestemt ikke går an.

Jeg tør dog godt røbe, at et gennemgående tema er, at den danske medieverden har et stort uløst problem: Udenlandske giganter som Facebook og Google løber med broderparten af annonceindtægterne fra danske sites, og lige om lidt forventes også Amazon at gå massivt ind på det danske marked. De annoncemilliarder, der før betalte for dansk indhold, forlader i stigende omfang landet. Det er som bekendt et problem, som det nyligt indgåede medieforlig absolut ikke bidrog til at løse – tværtimod.